2002/131/EY: Neuvoston päätös, tehty 21 päivänä tammikuuta 2002, Haitin kanssa AKT—EY-kumppanuussopimuksen 96 artiklan mukaisesti käydyn kuulemismenettelyn päättämisestä tehdyn päätöksen 2001/131/EY muuttamisesta



Virallinen lehti nro L 047 , 19/02/2002 s. 0034 - 0036



Neuvoston päätös, tehty 21 päivänä tammikuuta 2002, Haitin kanssa AKT-EY-kumppanuussopimuksen 96 artiklan mukaisesti käydyn kuulemismenettelyn päättämisestä tehdyn päätöksen 2001/131/EY muuttamisesta (2002/131/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon AKT-EY-kumppanuussopimuksen, sellaisena kuin sitä sovelletaan ennakolta AKT-EY-ministerineuvoston päätöksellä 1/2000(1), ja erityisesti sen 96 artiklan, ottaa huomioon AKT-EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn sisäisen sopimuksen, sellaisena kuin sitä jäsenvaltioiden hallitusten edustajien 18 päivänä syyskuuta 2000 tekemällä päätöksellä sovelletaan väliaikaisesti, ja erityisesti sen 3 artiklan, ottaa huomioon komission ehdotuksen, sekä katsoo seuraavaa: (1) Neuvoston päätöksen 2001/131/EY(2) mukaisesti taloudellisen tuen myöntäminen Haitille keskeytetään osittain AKT-EY-kumppanuussopimuksen 96 artiklan 2 kohdan c alakohdassa tarkoitettujen aiheellisten toimenpiteiden soveltamisen seurauksena. (2) Päätöksen voimassaolo on päättynyt 31 päivänä joulukuuta 2001 ja päätöksen mukaan toimenpiteitä tarkistetaan ennen tätä päivämäärää. (3) Demokratian periaatteet eivät edelleenkään toteudu Haitissa. On kuitenkin olemassa joitakin rohkaisevia merkkejä, joita on syytä tukea yhteistyön asteittaisella ja ehdollisella uudelleen aloittamisella, ON PÄÄTTÄNYT SEURAAVAA: 1 artikla Muutetaan päätös 2001/131/EY seuraavasti: 1) Muutetaan 3 artiklan toisessa ja kolmannessa kohdassa mainittu päivämäärä 31 päivä joulukuuta 2001 31 päiväksi joulukuuta 2002. 2) Korvataan päätöksen liite tämän päätöksen liitteessä olevalla tekstillä. 2 artikla Tämä päätös tulee voimaan päivänä, jona se tehdään. Tämä päätös julkaistaan Euroopan yhteisöjen virallisessa lehdessä. Tehty Brysselissä 21 päivänä tammikuuta 2002. Neuvoston puolesta Puheenjohtaja M. Arias Cañete (1) EYVL L 195, 1.8.2000, s. 46. (2) EYVL L 48, 17.2.2001, s. 31. LIITE Kirjeluonnos Arvoisa Herra Pääministeri, Euroopan unioni pitää erittäin tärkeänä AKT-EY-kumppanuussopimuksen 9 artiklaa. Demokratian periaatteet ja oikeusvaltioperiaate, joille AKT-EY-kumppanuus perustuu, ovat sopimuksen olennaisia tekijöitä ja muodostavat näiden suhteidemme kulmakiven. Tammikuun 31 päivänä 2001 päivätyssä kirjeessään Euroopan unioni ilmaisi pahoittelunsa sen johdosta, että tilanteeseen, jossa Haitin vaalilakia on rikottu, ei ole löydetty tyydyttävää ratkaisua. Unioni tiedotti teille päätöksestään lykätä osittain rahoitustukensa maksamista AKT-EY-kumppanuussopimuksen 96 artiklan 2 kohdan c alakohdassa säädettyjen aiheellisten toimenpiteiden avulla. Euroopan unioni katsoo yli vuoden kestäneen poliittisen kriisin ja useiden sovitteluyritysten jälkeen, että demokratian periaatteet eivät edelleenkään toteudu Haitissa. Euroopan unionin neuvosto on tarkistanut 29 päivänä tammikuuta 2001 tekemäänsä päätöstä, jotta kaikki yhteistyövälineet voitaisiin ottaa asteittain uudelleen käyttöön sitä mukaa, kun maanne hallitus toteuttaa demokratian periaatteet, kun on kyse vaaleista. Näistä toimenpiteistä on keskusteltu kanssanne Euroopan unionin virallisessa yhteydenotossa .... Euroopan unionin neuvosto on päättänyt tarkistaa 31 päivänä tammikuuta 2001 päivätyllä kirjeellä teille ilmoittamiaan, 96 artiklan 2 kohdan c alakohdan mukaisia aiheellisia toimenpiteitä seuraavasti: - Euroopan unionin neuvoston 29 päivänä tammikuuta 2001 toteuttamat aiheelliset toimenpiteet ovat voimassa, kunnes poliittisen kriisin vastapuolet allekirjoittavat perussopimuksen tai sopimuksen puuttuessa 31 päivään joulukuuta 2002. - Vastapuolten allekirjoitettua sopimuksen kaikki ne yhteistyövälineet, joihin 29 päivänä tammikuuta 2001 päätettyjen toimenpiteiden vaikutukset ovat kohdistuneet, otetaan asteittain uudelleen käyttöön sitä mukaa, kun kriisistä selviytymisestä on indikaattoreiden perusteella näyttöä liitteenä olevassa taulukossa esitettyjen vaiheiden mukaisesti. Näitä indikaattoreita voidaan tarvittaessa mukauttaa sekä poliittisen tilanteen että ihmisoikeuksien tilan kehityksen perusteella. - Näiden toimenpiteiden voimassaolo lakkaa 31 päivänä joulukuuta 2002. Euroopan unioni ei halua rangaista Haitin kansaa ja jatkaakin niitä yhteistyöohjelmia, joihin kyseiset toimenpiteet eivät vaikuta. Euroopan unioni toivoo, että hallituksenne tekee kaikkensa näiden kriisin selviytymisvaiheiden toteuttamiseksi mahdollistaen siten kaikkien yhteistyövälineiden asteittaisen uudelleenkäyttöönoton. Euroopan unioni seuraakin tiivisti demokratiakehitystä ja aivan erityisesti kriisin vastapuolten välisen sopimuksen syntymistä sekä sitä, miten se pannaan täytäntöön muun muassa järjestämällä maassanne parlamentti- ja paikallisvaalit. Se toistaa olevansa valmis vahvistettuun poliittiseen vuoropuheluun sekä edistämään osaltaan maanne demokratisoitumista. Tähän liittyen se on valmis tarkistamaan päätöstään, jos tilanne kehittyy myönteiseen suuntaan, mutta varaa itselleen oikeuden toteuttaa lisätoimenpiteitä, jos edistystä ei tapahdu. Vastaanottakaa, Arvoisa Herra Pääministeri, korkeimman kunnioituksemme osoitus. Komission puolesta Neuvoston puolesta Kirjeen liite >TAULUKON PAIKKA>